***Raport privind disfuncționalitatea totală a sistemului informatic al Pieței de Echilibrare***

***utilizat de către OTS pentru procesarea şi selectarea ofertelor pe Piața de Echilibrare,***

***precum şi de emitere a dispoziţiilor de dispecer***

 În ziua de 17.09.2023, în intervalul 15:25 – 18:05 (EET), sistemul informatic al Pieței de Echilibrare a fost indisponibil. Operatorul Pieței de Echilibrare a sesizat telefonic și a descris problema în platforma de sesizări a furnizorului de servicii de mentenanță a sistemului informatic pentru a remedia disfuncționalitatea identificată.

 Din analiza efectuată de către furnizorul de servicii a fost identificată o defecțiune la infrastructura hardware, ceea ce a condus la inaccesibilitatea sistemului informatic al Pieței de Echilibrare. În perioada de indisponibilitate a platformei Pieței de Echilibrare a fost un singur interval de piață, 15:45 – 16:00 pentru care au fost emise dispoziții de dispecer pe rezervă terțiară rapidă la reducere de putere, acestea fiind o continuare a dispozițiilor emise pentru intervalul 15:30 – 15:45. Dispozițiile de dispecer pentru energia de echilibrare corespunzătoare rezervei de reglaj secundar, consemnate în registrul operativ de tură, au fost comunicate telefonic la participanți în timp util și implementate ulterior în platforma Pieței de Echilibrare. Ulterior evenimentului, s-a verificat că dispozițiile de dispecer din aceasta perioadă au fost conform ordinii de merit.

**Explicitarea cauzelor:** disfuncționalități ale infrastructurii hardware.

**Perioada disfuncționalității pentru salvarea Ordinii de Merit:** 15:30 – 18:05, în ziua de 17.09.2023.

**Soluția de remediere:** măsurile recomandate de către furnizor vor fi implementate pentru îmbunătățirea funcționalității infrastructurii hardware, în condițiile în care durata și impactul implementării vor fi minime pentru participanți, iar Sistemul Electroenergetic Național va fi echilibrat din punct de vedere al producției și consumului de energie electrică, pentru evitarea dispozițiilor de dispecer de reglaj terțiar rapid, pentru realizarea echilibrului, în măsura în care aceasta va fi posibilă.

**Estimarea impactului asupra Pieţei de Echilibrare:** dispecerul DEC a realizat echilibrul între producţia şi consumul de energie electrică folosind rezervele din SEN contractate la licitațiile de servicii de sistem pentru rezerva de reglaj secundar și rezerva de reglaj terțiar la creștere/la reducere de putere, respective ofertate în Piața de Echilibrare, similar cu intervalul anterior apariției disfunctionalității sistemului informatic al Pieței de Echilibrare. Funcționarea în siguranță a Sistemului Electroenergetic Național nu a fost afectată.

**Mențiune:** sistemul informatic al Pieței de Echilibrare se află într-un proces complex de modernizare, atât din punct de vedere software, cât și din punct de vedere hardware. Termenul de utilizare efectivă al acestuia este programată începând cu data de 01.04.2024, odată cu intrarea în vigoare a ***Ordinului ANRE nr. 127/08.12.2021 pentru aprobarea Regulamentului privind clauzele și condițiile pentru furnizorii de servicii de echilibrare și pentru furnizorii de rezervă de stabilizare a frecvenței și a Regulamentului privind clauzele și condițiile pentru părțile responsabile cu echilibrarea și pentru modificarea și abrogarea unor ordine ale președintelui Autorității Naționale de Reglementare în Domeniul Energiei, modificat prin Ordinul ANRE nr. 88/22.09.2023 pentru modificarea unor ordine ale președintelui Autorității Naționale de Reglementare în domeniul Energiei privind piața de energie electrică***.